## Zaključak kojim se odbacuje zahtjev Predraga Bulata, za odobrenje objavljivanja ponude za preuzimanje društva Transadria d.d. Rijeka

### NN 84/2010 (7.7.2010.), Zaključak kojim se odbacuje zahtjev Predraga Bulata, za odobrenje objavljivanja ponude za preuzimanje društva Transadria d.d. Rijeka

HRVATSKA AGENCIJA ZA NADZOR FINANCIJSKIH USLUGA

2421

Na temelju odredaba članka 15. točka 4. alineja 1., članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 25. stavak 2. Zakona o preuzimanju dioničkih društava (»Narodne novine« br. 109/07, 36/09), Uprava Hrvatske agencije za nadzor financijskih usluga povodom zahtjeva Predraga Bulata iz Šibenika, Put kroz Meterize 21b, za odobrenje objavljivanja ponude za preuzimanje društva Transadria d.d. Rijeka, Riva Boduli 1, donijela je 24. lipnja 2010. godine

ZAKLJUČAK

1. Odbacuje se zahtjev Predraga Bulata iz Šibenika, Put kroz Meterize 21b, za odobrenje objavljivanja ponude za preuzimanje društva Transadria d.d. Rijeka, Riva Boduli 1.

2. Ovaj zaključak objavit će se u »Narodnim novinama«.

Obrazloženje

I. Rješenjem Hrvatske agencije za nadzor financijskih usluga (u daljnjem tekstu: Agencija), klasa: UP/I-451-04/10-10/2, urbroj: 326-321-10-17, od 25. ožujka 2010. godine, utvrđeno je da je za Marijana Ključaričeka iz Rijeke, Mihanovićeva 1, Mirana Ključaričeka iz Mihotića, 43. istarske divizije 75, Damira Račića iz Zagreba, Nalješkovićeva 27, Vedrana Petkovića iz Zagreba, Sveti Duh 181, Dinka Kamenića iz Samobora, Žumberačka 9a, Ivicu Paršića iz Zagreba, Zeleni trg 2, i Predraga Bulata iz Šibenika, Put kroz Meterize 21b, 15. srpnja 2008. godine, nastala obveza objavljivanja ponude za preuzimanje društva Transadria d.d. Rijeka, Riva Boduli 1 (u daljnjem tekstu: Ciljno društvo).

II. Dana 30. travnja 2010. godine u Agenciji je zaprimljen zahtjev Predraga Bulata iz Šibenika, Put kroz Meterize 21b (u daljnjem tekstu: Ponuditelj), za odobrenje objavljivanja ponude za preuzimanje Ciljnog društva, tekst ponude i izjava Ponuditelja da se ponuda za preuzimanje Ciljnog društva upućuje svim dioničarima Ciljnog društva, a za stjecanje svih dionica koje su predmet ponude pod propisanim i objavljenim uvjetima.

III. U provedenom postupku uvidom u dokumentaciju priloženu zahtjevu utvrđeno je da nisu dostavljene sve isprave propisane odredbom članka 22. stavak 3. Zakona o preuzimanju dioničkih društava (u daljnjem tekstu: ZPDD), pa je Ponuditelj zaključkom Agencije od 12. svibnja 2010. pozvan u roku od 15 dana dostaviti Agenciji nedostajuću dokumentaciju uz upozorenje da ako ne postupi sukladno traženju Agencije, smatrat će se da zahtjev nije ni podnesen, a Agencija će temeljem ovlaštenja iz članka 25. stavak 2. ZPDD-a, zaključkom odbaciti zahtjev Ponuditelja.

IV. U provedenom postupku uvidom u potvrdu o primitku pismena, utvrđeno je da je Ponuditelj zaprimio zaključak Agencije 8. lipnja 2010. godine.

Kako Ponuditelj u ostavljenom roku niti naknadno nije dostavio Agenciji traženu dokumentaciju nužnu za postupanje po zahtjevu, to je na temelju odredbe članka 25. stavak 2. ZPDD-a, valjalo odlučiti kao u točki 1. izreke ovog Zaključka, odnosno odbaciti zahtjev Ponuditelja.

V. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovaj zaključak objavit će se u »Narodnim novinama«.

UPUTA O PRAVNOM LIJEKU

Protiv ovog Zaključka ne može se izjaviti žalba, ali se može pobijati u upravnom sporu podnošenjem tužbe Upravnom sudu Republike Hrvatske u roku od 30 dana od dana primitka ovog Zaključka.

Klasa: UP/I-451-04/10-10/13

Urbroj: 326-111/10-3

Zagreb, 24. lipnja 2010.

Predsjednik Uprave
Ante Samodol, v. r.

Ostalo, NN 84/2010-2421